Diari Oficial de la Generalitat Valenciana


Sumari del DOGV 6393, del 09-11-2010 (2010/12197)

RESOLUCIÓ de 30 de setembre de 2010, de la presidenta de l'Institut Valencià de l'Audiovisual i de la Cinematografia Ricardo Muñoz Suay, per la qual s'establixen les bases reguladores per a la concessió de subvencions dirigides a les sales d'exhibició independents per a l'accés a còpies de pel·lícules iberoamericanes i comunitàries, amb preferència per aquelles sales amb un màxim de tres pantalles i per aquelles que les oferisquen en versió original, i de subvencions per a sales d'exhibició destinades a facilitar la modernització tecnològica de la taquilla i la millora dels sistemes de control i comercialització electrònica d'entrades, amb preferència per aquelles sales amb un màxim de tres pantalles, durant l'exercici 2010.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6393

Data del DOGV
:   09-11-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/12643


Data del document
:   30-09-2010

Organisme emissor
:   Institut Valencià de L'Audiovisual i de la Cinematografia Ricardo Muñoz Suay

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 30 de setembre de 2010, de la presidenta de l'Institut Valencià de l'Audiovisual i de la Cinematografia Ricardo Muñoz Suay, per la qual s'establixen les bases reguladores per a la concessió de subvencions dirigides a les sales d'exhibició independents per a l'accés a còpies de pel·lícules iberoamericanes i comunitàries, amb preferència per aquelles sales amb un màxim de tres pantalles i per aquelles que les oferisquen en versió original, i de subvencions per a sales d'exhibició destinades a facilitar la modernització tecnològica de la taquilla i la millora dels sistemes de control i comercialització electrònica d'entrades, amb preferència per aquelles sales amb un màxim de tres pantalles, durant l'exercici 2010. [2010/12920]
La Llei 1/2006, de 19 d'abril, de la Generalitat, del Sector Audiovisual (DOCV núm. 5243, de 21.04.2006), establix determinades mesures de foment del sector audiovisual i regula les ajudes públiques dirigides al seu enfortiment. Així, establix que les ajudes de la Generalitat per a la promoció i el foment del sector audiovisual i de les obres audiovisuals i cinematogràfiques les establirà el departament competent en matèria audiovisual dins dels límits pressupostaris aprovats en cada exercici, i que els requisits per a l'obtenció de les ajudes es fixaran en la convocatòria corresponent. La Llei 55/2007, de 28 de desembre, del Cinema, en l'article 29 assenyala que, amb l'objecte d'afavorir l'accés dels espectadors a la diversitat de la producció cultural, es podran establir, en col·laboració amb les comunitats autònomes i de la manera que reglamentàriament es determine, mesures de suport per a sales d'exhibició independents, segons la programació que efectuen, a fi d'afavorir i facilitar la modernització tecnològica del sector, fomentar la permanència de sales en nuclis de població xicotets o dotar les sales de condicions d'accessibilitat per a persones amb discapacitats.
L'Institut Valencià de l'Audiovisual i de la Cinematografia (IVAC) considera prioritari el suport a les sales d'exhibició independents mitjançant ajudes que afavorisquen i faciliten la modernització tecnològica del sector, fomenten la permanència de sales en nuclis de població xicotets o doten les sales de condicions d'accessibilitat per a persones amb discapacitats, d'acord amb l'article 29 de la Llei 55/2007, de 28 de desembre, del Cinema, amb l'objecte d'afavorir l'accés dels espectadors a la diversitat de la producció cultural.
A l'efecte del que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que les presents ajudes s'acullen al Reglament (CE) núm. 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat Constitutiu de la Comunitat Europea a les ajudes de minimis (DOUE L núm. 379, de 28.12.2006), per la qual cosa estan exemptes del deure de notificació o comunicació prèvia a la Comissió Europea.
Per tot allò exposat i d'acord amb l'article 49 de la Llei Orgànica 1/2006, de 10 d'abril, de reforma de la Llei Orgànica 5/1982, d'1 de juliol, per la qual es va aprovar l'Estatut d'Autonomia de la Comunitat Valenciana, i fent ús de les facultats que em conferix la Llei 5/1998, de 18 de juny, de Creació de l'Institut Valencià de l'Audiovisual i de la Cinematografia Ricardo Muñoz Suay, i atenent el que disposen la Llei 38/2003, de 17 de novembre, General de Subvencions, i la Llei 1/2006, de 19 d'abril, de la Generalitat, del Sector Audiovisual, resolc:
Primer
Convocar, per a l'exercici 2010, subvencions dirigides a sales d'exhibició independents per a l'accés a còpies de pel·lícules iberoamericanes i comunitàries, amb preferència per aquelles sales amb un màxim de tres pantalles i per aquelles que les oferisquen en versió original, i de subvencions per a sales d'exhibició destinades a facilitar la modernització tecnològica de la taquilla i la millora dels sistemes de control i comercialització electrònica d'entrades, amb preferència per aquelles sales amb un màxim de tres pantalles, i aprovar les bases i el model d'instància per les quals es regix esta convocatòria, que figuren com a annex I i II de la present resolució.
Segon
L'import global màxim d'estes ajudes és de 490.422 euros, que s'han de pagar a càrrec de la línia IVAC0001 del capítol IV del pressupost de l'any 2010 de l'IVAC.
DISPOSICIÓ ADDICIONAL
Única
En compliment del que disposen els articles 3.4 i 7.4 del Decret 147/2007, de 7 de setembre, del Consell, la present convocatòria d'ajudes no necessita ser notificada a la Comissió Europea, ja que no complix tots els requisits de l'article 87.1 del Tractat de la CE, atés que les ajudes s'acullen al règim de minimis i pel seu import no suposen un falsejament de la competència que afecte els intercanvis comercials entre estats membres. Esta resolució no podrà aplicar-se a les empreses que operen en els sectors determinats en el punt 1 de l'article 1 del Reglament 1998/2006 de la Comissió, de 15 de desembre de 2006. L'ajuda total en este concepte de minimis concedida a qualsevol empresa, no podrà excedir els 200.000 euros en un període de tres exercicis fiscals. El centre gestor haurà de comprovar que no se supera el límit mencionat en l'apartat anterior.
DISPOSICIÓ FINAL
Única
La present resolució produirà efectes a partir de l'endemà de la publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es pot presentar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició ha d'interposar-se davant del president de l'IVAC en el termini d'un mes a comptar des de l'endemà de la publicació de la present resolució.
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana en el termini dos mesos comptats des de l'endemà a la publicació de la present resolució.
València, 30 de setembre de 2010.- La presidenta de l'Institut Valencià de l'Audiovisual i de la Cinematografia Ricardo Muñoz Suay: Trinidad María Miró Mira.
ANNEX I
Bases reguladores de la convocatòria de les ajudes dirigides a les sales d'exhibició independents per a l'accés a còpies de pel·lícules iberoamericanes i comunitàries, amb preferència per aquelles sales amb un màxim de tres pantalles i per aquelles que les oferisquen en versió original, i de subvencions per a sales d'exhibició amb un màxim de tres pantalles destinades a facilitar la modernització tecnològica de la taquilla i la millora dels sistemes de control i comercialització electrònica d'entrades, amb preferència per aquelles sales amb un màxim de tres pantalles
1. Objecte de les ajudes
Constituïx l'objecte de les presents bases regular la concessió de les subvencions que es dirigixen a les sales d'exhibició independents per a l'accés a còpies de pel·lícules iberoamericanes i comunitàries, amb preferència per aquelles sales amb un màxim de tres pantalles i per aquelles que les oferisquen en versió original, i de subvencions per a sales d'exhibició amb un màxim de tres pantalles destinades a facilitar la modernització tecnològica de la taquilla i la millora dels sistemes de control i comercialització electrònica d'entrades, amb preferència per aquelles sales amb un màxim de tres pantalles.
2. Destinataris de les ajudes
2.1. Dins dels límits pressupostaris i d'acord amb les condicions i els criteris que s'establixen en estes bases, poden obtindre estes ajudes les sales d'exhibició independents, amb preferència per aquelles sales amb un màxim de tres pantalles, que estiguen inscrites en el Registre Administratiu d'Empreses Audiovisuals de la Comunitat Valenciana i que complisquen la definició de l'article 4.o de la Llei 55/2007, de 28 de desembre, del Cinema, que definix l'exhibidor independent com: la persona física o jurídica que exercix l'activitat d'exhibició cinematogràfica amb un capital majoritari o igualitari que no té caràcter extracomunitari. Així mateix, no ha d'estar participada majoritàriament per empreses de producció o distribució de capital no comunitari, ni n'han de dependre, a través dels òrgans executius, l'accionariat, la capacitat de decisió o l'estratègia empresarial. Igualment, no ha d'estar participada majoritàriament per un operador televisiu, una xarxa de comunicacions o capital públic, independentment que tinguen o no caràcter comunitari, ni n'han de dependre, a través dels òrgans executius, l'accionariat, la capacitat de decisió o l'estratègia empresarial.
2.2. Les ajudes per a l'accés a còpies de pel·lícules iberoamericanes i comunitàries, els beneficiaris les han de destinar exclusivament a atendre les despeses originades pel lloguer de les còpies de pel·lícules iberoamericanes i comunitàries, sempre que del contingut dels justificants de despeses es deduïsca, ineludiblement, que van ser aplicades al fi de l'ajuda. Hi tenen preferència les sales amb un màxim de tres pantalles i les que oferixen les pel·lícules en versió original.
2.3. Les ajudes per a facilitar la modernització tecnològica de la taquilla i la millora dels sistemes de control i comercialització electrònica d'entrades, els beneficiaris les han de destinar exclusivament a atendre les despeses originades per la implantació dels sistemes de control i comercialització de taquilla, sempre que del contingut dels justificants de despeses es deduïsca, ineludiblement, que van ser aplicades al fi de l'ajuda.
2.4. Les ajudes s'adjudicaran preferentment a aquelles sales que compten amb un màxim de tres pantalles. En el cas de no adjudicar-se l'import total del pressupost assignat a la convocatòria, es podrà adjudicar a aquelles sales amb més de tres pantalles que tinguen un nombre de passes anual en 2010 de pel·lícules comunitàries i iberoamericanes superior al 40%. L'import màxim del pressupost que es podrà destinar a sales amb un nombre de pantalles superior a tres serà de 133.515 euros. La resta del pressupost, 356.907 euros, serà destinat exclusivament a sales d'exhibició que compten amb un màxim de tres pantalles.
3. Sol·licituds
3.1. Les sol·licituds s'han de formalitzar segons el model de l'annex II, que es troba disponible en la pàgina web de l'IVAC () i a les dependències administratives de l'IVAC.
3.2. Els sol·licitants han de presentar la documentació següent:
3.2.1. Documentació general:
a) Dades bancàries, número de compte, agència i nom de l'entitat o persona física on el sol·licitant vol rebre l'ajuda en cas de ser-li concedida. És necessari que el titular del compte corrent siga l'empresa sol·licitant de la subvenció (annex II).
b) Annex III. Declaració responsable de no concórrer en cap de les prohibicions per a obtindre la condició de beneficiari especificades en el punt 2 de l'article 13 de la Llei 38/2003, de 17 de novembre, General de Subvencions.
c) Annex VI. Declaració responsable de compliment de la normativa sobre integració laboral de persones amb discapacitat, o, si és el cas, l'exempció de la dita obligació, d'acord amb el que disposen l'article 7 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat (DOGV número 4479, d'11.04.2003), i el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.
d) En compliment del que disposa l'article 2.5 del Reglament (CE) número 1998/2006 de la Comissió Europea, i a fi de comprovar que no se sobrepassen els límits que s'hi establixen, s'exigirà com a requisit indispensable per a optar a estes ajudes una declaració responsable relativa a les ajudes rebudes de qualsevol administració pública per a les mateixes despeses subvencionables.
e) Declaració responsable, subscrita pel representant legal de la societat, que acredite no haver rebut ajudes, per a qualsevol finalitat, durant els dos exercicis fiscals anteriors i durant l'exercici fiscal en curs (el tres últims exercicis), per un import global superior a dos-cents mil (200.000 euros). En la declaració haurà d'indicar-se expressament quin és el tipus d'ajudes percebudes (annex VII).
f) Acreditació que la sala disposa d'un màxim de tres pantalles.
g) En el cas que la sala dispose de més de tres pantalles, acreditar que el nombre de passes anual en 2010 de pel·lícules comunitàries i iberoamericanes és superior al 40% del total exhibit.
3.2.2. Documentació específica per a les sales d'exhibició independents amb un màxim de tres pantalles que sol·liciten ajudes per a l'accés a còpies de pel·lícules iberoamericanes i comunitàries:
a) Llista de pel·lícules iberoamericanes i comunitàries que s'han d'exhibir durant l'any 2010, en què ha de figurar: el títol, la distribuïdora, la nacionalitat, el període d'exhibició, si la pel·lícula s'ha exhibit en versió original, el cost parcial de cada pel·lícula i el cost total anual del conjunt de pel·lícules, excloent-ne l'IVA. La llista s'ha d'entregar en paper i en format informàtic Excel.
b) Declaració que l'exhibidor és independent conforme a l'article 4.o de la Llei 55/2007, de 28 de desembre, del Cinema.
3.2.3. Documentació específica per a les sales d'exhibició amb un màxim de tres pantalles destinades a facilitar la modernització tecnològica de la taquilla i la millora dels sistemes de control i comercialització electrònica d'entrades:
- Projecte de millora dels sistemes de control i comercialització electrònica d'entrades, amb el pressupost detallat, la data d'implantació del sistema, l'acreditació de l'adaptació del sistema als requisits exigits pel Ministeri de Cultura per al control de la taquilla a les sales d'exhibició, i qualsevol altra informació que puga ser d'interés per a la valoració de la comissió avaluadora.
3.3. Tota la documentació requerida, juntament amb la sol·licitud, s'ha de presentar a l'Institut Valencià de l'Audiovisual i de la Cinematografia Ricardo Muñoz Suay, plaça de l'Ajuntament, 17, a València, o bé per qualsevol dels mitjans previstos en l'article 38.4 de la Llei de Règim Jurídic de les Administracions Públiques i del Procediment Administratiu Comú.
3.4. Si la sol·licitud no inclou totes les dades exigides o li falta documentació, s'instarà l'interessat perquè en el termini de deu dies corregisca estos defectes, amb l'advertència que si no ho fa es considerarà que ha desistit de la seua petició, segons disposa l'article 71.1 de la Llei 30/1992, de 26 de novembre, després de dictar la resolució corresponent en els termes que preveu l'article 42 de la llei esmentada.
3.5. El termini de presentació de sol·licituds és de 20 dies naturals a partir de l'endemà de la publicació d'esta resolució en el Diari Oficial de la Comunitat Valenciana.
3.6. L'IVAC podrà sol·licitar a l'interessat la compareixença personal o l'aportació dels documents o la informació complementària que considere necessaris per a l'estudi del projecte per al qual sol·licita l'ajuda.
3.7. El contingut en el projecte d'informació falsa o que no es corresponga amb la realitat suposarà la desestimació automàtica i la no-valoració per part de la comissió, o, si és el cas, la revocació de la subvenció concedida.
3.8. Conforme a l'article 22.4 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, la presentació de la sol·licitud de subvenció comporta l'autorització del sol·licitant perquè l'IVAC puga obtindre de forma directa, a través de certificats telemàtics, l'acreditació de les circumstàncies previstes en els articles 18 i 19 del decret esmentat.
4. Consideració d'ajuda de minimis
Les ajudes concedides per mitjà d'esta orde s'acullen al règim de minimis establit en el Reglament (CE) núm. 1998/2006 de la Comissió, de 15 de desembre de 2006 (DOUE número L 379, de 28.12.2006), relatiu a l'aplicació dels articles 87 i 88 del Tractat a les ajudes de minimis.
En cap cas estes ajudes podran superar l'import màxim total per beneficiari de 200.000 € durant un període de tres exercicis fiscals, ni individualment ni com resultat de l'acumulació amb altres ajudes de minimis concedides al mateix beneficiari, d'acord amb el Reglament (CE) núm. 1998/2006 de la Comissió.
Sense perjuí d'allò dit, serà possible l'acumulació d'un altre tipus d'ajudes per a la mateixa acció subvencionada, excepte si l'acumulació conduïx a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.
A l'efecte del control de les ajudes concedides a l'empara del Reglament de Minimis, l'IVAC mantindrà un registre detallat d'esta i de totes les altres subvencions que s'acullen a la regla de minimis.
5. Característiques de les ajudes
En termes generals, l'import de les ajudes regulades per la present resolució en cap cas podrà ser d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, produïsca sobrefinançament (l'import de les ajudes no podrà excedir el cost total o despeses generades per l'activitat subvencionada). En el cas que se'n produïra, l'import de l'ajuda es reduiria fins al límit màxim corresponent.
6. Adjudicació de les ajudes
6.1. La valoració de les sol·licituds s'ha de fer a través del procediment de concurrència competitiva, i l'ha de dur a terme una comissió constituïda pels membres següents:
Presidència: el vicepresident de l'Institut Valencià de l'Audiovisual i de la Cinematografia, o persona que designe per a substituir-lo.
Vicepresidència: director general de l'Institut Valencià de l'Audiovisual i de la Cinematografia, o persona que designe per a substituir-lo.
Secretaria: una persona al servici de l'Institut Valencià de l'Audiovisual i de la Cinematografia nomenada per la vicepresidència de l'IVAC.
Vocals: dos representants de l'administració de la Generalitat Valenciana nomenats per la vicepresidència de l'IVAC.
La comissió avaluadora té facultats per a fer per mitjà dels seus membres totes les comprovacions que considere necessàries per a la millor avaluació dels projectes presentats, així com per a resoldre totes les incidències que sorgisquen en la tramitació de l'expedient de concessió de les subvencions.
6.2. Els criteris que s'han de tindre en compte per a la valoració de les sol·licituds presentades són:
6.2.1. En el cas de les subvencions dirigides a les sales d'exhibició independents amb un màxim de tres pantalles per a l'accés a còpies de pel·lícules iberoamericanes i comunitàries:
- Interés del projecte anual d'exhibició de pel·lícules iberoamericanes i comunitàries (fins a un màxim de 5 punts).
- Repercussió social del projecte (fins a un màxim de 5 punts).
Hi tenen preferència les sales amb un màxim de tres pantalles i aquelles que oferisquen en versió original, excepte les pel·lícules amb la versió original en castellà, que no es tindran en compte per a establir l'orde de preferència
6.2.2. En el cas de les subvencions dirigides a sales d'exhibició amb un màxim de tres pantalles destinades a facilitar la modernització tecnològica de la taquilla i la millora dels sistemes de control i comercialització electrònica d'entrades:
- Interés del projecte (fins a un màxim de 5 punts).
- Repercussió social del projecte (fins a un màxim de 5 punts).
Hi tenen preferència les sales amb un màxim de tres pantalles.
6.3. Vist l'informe de la comissió avaluadora, el director de l'IVAC, com a òrgan instructor, formularà la proposta de resolució provisional, que serà exposada al tauler d'anuncis de l'IVAC i en la pàgina web . Passats 10 dies, la vicepresidència de l'IVAC elevarà la proposta de resolució definitiva a la presidència de l'IVAC, que resoldrà l'adjudicació i l'import de les ajudes.
La dita resolució haurà de ser dictada en el termini màxim de sis mesos a partir de la data de publicació de la convocatòria. En el cas que la convocatòria no siga resolta en el termini establit anteriorment, es consideraran desestimades totes les sol·licituds. La resolució d'adjudicació de les ajudes serà publicada en el Diari Oficial de la Comunitat Valenciana, d'acord amb l'article 18 de la Llei General de Subvencions.
6.4. A partir de la data d'exposició de la proposta de resolució provisional, els beneficiaris disposaran d'un termini de 10 dies per a presentar la certificació positiva d'estar al corrent en les seues obligacions tributàries i amb la Seguretat Social, d'acord amb els articles 18, 19, 22 i 23 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. En el cas que no presenten esta documentació, la comissió avaluadora redactarà un nou informe en què s'exclourà els sol·licitants que no hagen complit en el termini corresponent l'obligació d'acreditar el compliment de les obligacions tributàries i amb la Seguretat Social establit en l'article 14.1.e de la Llei General de Subvencions.
6.5. Preferència en la concessió de les ajudes. Es complirà el que disposen l'article 8 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, i l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.
7. Acceptació de les subvencions
Concedida la subvenció, el beneficiari haurà de manifestar-ne l'acceptació per escrit (d'acord amb el model que s'inclou en l'annex IV) en un termini no superior a 10 dies hàbils a partir de la publicació en el Diari Oficial de la Comunitat Valenciana de la concessió de l'ajuda. Transcorregut el dit termini sense rebre l'acceptació expressa, es declararà que ha perdut el dret a la subvenció concedida.
8. Obligacions dels beneficiaris
8.1. Les obligacions que amb caràcter general establix l'article 47 del Text Refós de la Llei d'Hisenda Pública de la Generalitat Valenciana per als beneficiaris de subvencions a càrrec dels pressupostos de la Generalitat i les que establix l'article 14 de la Llei 38/2003, de 17 de novembre, General de Subvencions.
8.2. Finalitzar l'activitat objecte de la subvenció dins de l'exercici 2010 i acreditar el cost de l'activitat subvencionada.
8.3. Comunicar a l'IVAC qualsevol eventualitat o modificació que puga afectar el desplegament de l'objecte de la subvenció en el termini de deu dies des que es produïsca.
8.4. En la publicitat i propaganda de l'activitat subvencionada, hauran de fer constar sempre i en qualsevol emissió, de forma visible i destacada, que ha sigut subvencionada per l'Institut Valencià de l'Audiovisual, incorporant-n'hi el logotip.
8.5. Reintegrar l'import de l'ajuda, una vegada cobrada, en els casos previstos en l'article 37 de la Llei 38/2003, General de Subvencions.
8.6. És d'aplicació el règim sancionador establit en el títol IV de la Llei 38/2003, General de Subvencions.
8.7. Sotmetre's a les actuacions de comprovació que ha d'efectuar la Presidència, i a les de control financer que corresponguen a la Intervenció General en relació amb les subvencions i ajudes concedides.
8.8. L'incompliment de les obligacions anteriors donarà lloc a l'exigència de les responsabilitats corresponents, d'acord amb la legislació vigent i, de forma especial, amb els preceptes declarats bàsics del títol IV de la Llei 38/2003, General de Subvencions.
8.9. Tota alteració de les condicions tingudes en compte per a la concessió de la subvenció, i, en tot cas, l'obtenció concurrent de subvencions o ajudes atorgades per altres administracions o ens públics o privats que siguen coincidents amb l'objecte d'esta convocatòria, podran donar lloc, amb l'audiència prèvia de l'interessat, a la modificació de la resolució de concessió i, si és el cas, al reintegrament de les quantitats percebudes i a l'exigència de l'interés de demora corresponent des del moment del pagament de la subvenció fins a la data en què s'acorde el reintegrament, d'acord amb el que preveu l'article 37 de la Llei 38/2003, General de Subvencions.
9. Justificació de la despesa (annex V)
9.1. Els beneficiaris hauran de complir les obligacions establides en el punt 8 d'este annex i presentar fins al 20 de desembre de 2010:
a) Memòria descriptiva de les activitats desplegades, juntament amb les factures o justificants que acrediten la despesa feta per les activitats que es mencionen en estes bases reguladores, la qual s'ha d'ajustar en tot cas al que disposa l'article 30 de la Llei 38/2003, de 17 de novembre, General de Subvencions. Les factures o justificants presentats han de ser documents originals o fotocòpies compulsades, i estar emeses a nom de l'entitat subvencionada; seran vàlides sempre que del seu contingut es deduïsca ineludiblement que la despesa va ser aplicada a la realització del projecte subvencionat i que es va fer en el termini establit. La llista de factures s'ha d'entregar en paper i en format informàtic Excel, amb la indicació del proveïdor, el títol de cada pel·lícula, el cost del lloguer sense IVA i si la pel·lícula s'ha exhibit en versió original.
b) En el cas de les ajudes per a les sales amb un màxim de tres pantalles destinades a facilitar la modernització tecnològica de la taquilla i la millora dels sistemes de control i comercialització electrònica d'entrades: l'acreditació de la millora de sistemes i l'adequació als requisits exigits i a la normativa estatal per al control de taquilla, la descripció de les millores fetes i els sistemes implantats, i la factura acreditativa del pagament de les millores justificades.
c) En el cas de les ajudes per a l'accés de les sales d'exhibició independents a còpies de pel·lícules iberoamericanes i comunitàries: còpia de l'informe informàtic o de l'informe d'exhibició enviat a l'Institut de la Cinematografia i de les Arts Audiovisuals referent a les còpies subvencionades, en què figure, si és el cas, si l'exhibició ha sigut en versió original.
d) Declaració actualitzada sobre subvencions sol·licitades, percebudes o concedides i per percebre d'altres administracions o institucions públiques o privades per a la mateixa finalitat, amb la justificació documental de l'import, o declaració que la informació facilitada sobre este aspecte en la sol·licitud no ha variat des de la data de la presentació.
9.2. Tota la documentació justificativa haurà de dirigir-se a l'IVAC.
9.3. En el cas que els dits justificants no siguen documents originals, s'acceptaran fotocòpies compulsades pel funcionari habilitat a l'efecte.
9.4. Els crèdits pressupostaris destinats a esta convocatòria i disposats i no pagats per falta de justificació o perquè la justificació és insuficient o incorrecta, podran ser anul·lats en concloure l'exercici, i el beneficiari perdrà el dret a percebre la subvenció assignada a eixa anualitat.
9.5. Els justificants que s'aporten hauran de referir-se a despeses fetes a partir de l'1 de gener de 2010.
9.6. La falta de justificació de les despeses determinarà la pèrdua del dret a cobrar l'ajuda concedida.
9.7. Si dels justificants de despeses presentats resultara un import inferior a l'ajuda concedida, es procediria a la reducció de la subvenció per la quantitat necessària perquè l'ajuda no excedira la despesa justificada.
9.8. En cas d'incompliment total o parcial de l'objecte de la subvenció per part del beneficiari, haurà de reintegrar les quantitats que haguera percebut, juntament amb els interessos de demora meritats des del moment del pagament de la subvenció fins a la data en què s'acorde el reintegrament, tot això conforme a l'article 37 de la Llei 38/2003, de 17 de novembre, General de Subvencions.
10. Preferència en la concessió de les ajudes
10.1. En compliment del que disposen l'article 8 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, i l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat, tindran preferència en la concessió de la subvenció, en cas d'empat de les millors proposicions en la puntuació final obtinguda pels sol·licitants, les empreses que acrediten abans de la publicació de la present convocatòria ocupar un percentatge més gran de personal discapacitat en relació amb les seues plantilles, o les que es comprometen a contractar un percentatge més gran de personal discapacitat durant l'àmbit temporal de la subvenció.
La preferència serà aplicable en qualsevol de les situacions següents:
a) Empreses que, amb menys de 50 treballadors i sense tindre l'obligació legal de contractar personal discapacitat, acrediten tindre'n en la seua plantilla.
b) Empreses que, amb cinquanta o més treballadors i amb l'obligació legal prevista en l'article 38.1 de la Llei 13/1982, de 7 d'abril, d'Integració Social dels Minusvàlids, acrediten tindre en la plantilla un percentatge més gran de personal discapacitat del previst en la legislació vigent.
10.2. Quan no siga possible la incorporació de personal discapacitat a les empreses sol·licitants per la impossibilitat que els servicis d'ocupació públics competents, o les agències de col·locació, puguen atendre l'oferta d'ocupació, després d'haver efectuat totes les gestions d'intermediació necessàries per a donar resposta als requeriments i concloure-la amb resultat negatiu, la concessió s'efectuarà a l'empresa que acredite un increment en les quotes previstes en la normativa vigent per a les mesures alternatives a la contractació de personal discapacitat abans de la publicació de la subvenció o durant el seu àmbit temporal.
10.3. L'acreditació de les contractacions de personal discapacitat o l'increment de quotes es farà per mitjà d'una declaració responsable del sol·licitant, sense perjuí de les facultats de la Generalitat de comprovar la validesa de la declaració en qualsevol moment; l'efectivitat de l'ajuda queda condicionada al compliment del que preveu la declaració responsable.
11. Normativa aplicable amb caràcter supletori
Les presents bases estan subjectes, en tot cas, al que disposen els articles de caràcter bàsic de la Llei 38/2003, de 17 de novembre, General de Subvencions, i del Reglament General de Subvencions, aprovat pel Reial Decret 887/2006, de 21 de juliol, així com a les previsions del Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, que no estiguen en contradicció amb aquella, a la normativa de desplegament i a la resta de normes legals i reglamentàries que els siguen d'aplicació.
En tot cas, s'ha d'aplicar amb caràcter supletori el que disposen els articles de caràcter no bàsic de la Llei 38/2003, de 17 de novembre, General de Subvencions, i del Reglament General de Subvencions, aprovat pel Reial Decret 887/2006, de 21 de juliol.